Document ID: 32004R0771

Κανονισμός (ΕΚ) αριθ. 771/2004 της Επιτροπής
της 23ης Απριλίου 2004
για τον καθορισμό μεταβατικών μέτρων όσον αφορά τη συνεχιζόμενη χρήση φυτοπροστατευτικών προϊόντων που περιέχουν ορισμένες δραστικές ουσίες ύστερα από την προσχώρηση νέων κρατών μελών στην Ευρωπαϊκή Ένωση
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 42,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), και ιδίως το άρθρο 8 παράγραφος 2 τέταρτο εδάφιο,
Εκτιμώντας τα ακόλουθα:
(1) Ο κανονισμός (EΚ) αριθ. 2076/2002(2) της Επιτροπής και η απόφαση 2002/928/EΚ της Επιτροπής(3) περιέχουν διατάξεις για την μη καταχώριση ορισμένων δραστικών ουσιών στο παράρτημα I της οδηγίας 91/414/EΟΚ και για την ανάκληση από τα κράτη μέλη όλων των εγκρίσεων για φυτοπροστατευτικά προϊόντα που περιέχουν τις εν λόγω δραστικές ουσίες.
(2) Η Ουγγαρία υπέβαλε αίτηση για τη λήψη μεταβατικών μέτρων για ορισμένες δραστικές ουσίες προκειμένου να εξασφαλίσει ότι η παραγωγή μπορεί να διακοπεί σταδιακά ή ότι μπορεί να υποβληθεί φάκελος ο οποίος να πληροί τις απαιτήσεις της οδηγίας 91/414/EΟΚ.
(3) Κάθε μεταβατικό μέτρο που είναι αναγκαίο για τη διευκόλυνση της μετάβασης από το ισχύον καθεστώς στα νέα κράτη μέλη σε εκείνο που προκύπτει από την εφαρμογή φυτοϋγειονομικών κανόνων περιορίζεται σε μια χρονική περίοδο τριών ετών ύστερα από την ημερομηνία της προσχώρησης.
(4) Αρκετά νέα κράτη μέλη ενημέρωσαν την Επιτροπή ότι υπάρχουν δραστικές ουσίες στην αγορά τους που δεν κυκλοφορούν στην αγορά στα σημερινά κράτη μέλη. Ενδείκνυται να προβλεφθεί ότι αυτές οι δραστικές ουσίες είναι δυνατόν να παραμείνουν στην αγορά προκειμένου να καταστεί δυνατό να επανεξεταστούν στο τέταρτο στάδιο του προγράμματος αναθεώρησης.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το κράτος μέλος που καθορίζεται στη στήλη Β του παραρτήματος Ι εξασφαλίζει ότι οι εγκρίσεις των φυτοπροστατευτικών προϊόντων που περιέχουν τις δραστικές ουσίες που απαριθμούνται στη στήλη Α ανακαλούνται το αργότερο την ημερομηνία που παρατίθεται στη στήλη Γ.
Το ανωτέρω κράτος μέλος εξασφαλίζει ότι η συνεχιζόμενη χρήση γίνεται αποδεκτή μόνον εφόσον δεν υπάρχουν τυχόν επιβλαβείς επιδράσεις στην υγεία των ανθρώπων ή των ζώων ούτε απαράδεκτες επιδράσεις στο περιβάλλον.
Άρθρο 2
Τα κράτη μέλη μπορούν να εγκρίνουν ή να εγκρίνουν εκ νέου την κυκλοφορία στην αγορά φυτοπροστατευτικών προϊόντων που περιέχουν τις δραστικές ουσίες που αναφέρονται στο παράρτημα II έως τις 30 Απριλίου 2007, εκτός αν ληφθεί απόφαση πριν από την εν λόγω ημερομηνία να μην καταχωριστεί η δραστική ουσία στο παράρτημα Ι της οδηγίας 91/414/EΟΚ.
Άρθρο 3
Ο παρών κανονισμός αρχίζει να ισχύει υπό την επιφύλαξη της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας και από την ημερομηνία έναρξης ισχύος της.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Απριλίου 2004.

Labels: 3
6